বাংলাদেশ জাতীয়তাবাদী দল
বাংলাদেশ জাতীয়তাবাদী দল বা বিএনপি বাংলাদেশের একটি অন্যতম প্রধান রাজনৈতিক দল। ১৯৭৮ সালের ১ সেপ্টেম্বর তৎকালীন রাষ্ট্রপতি জিয়াউর রহমান এই দল প্রতিষ্ঠা করেন। ৩০ এপ্রিল ১৯৭৭ সালে জিয়াউর রহমান তার শাসনকে বেসামরিক করার উদ্দেশ্যে ১৯ দফা কর্মসূচি শুরু করেন। জেনারেল জিয়া যখন সিদ্ধান্ত নিলেন যে তিনি রাষ্ট্রপতির পদের জন্য নির্বাচন করবেন তখন তার নেতৃত্বে জাতীয়তাবাদী গণতান্ত্রিক দল (জাগদল) প্রতিষ্ঠিত হয়। এই দলের সমন্বয়ক ছিলেন বিচারপতি আব্দুস সাত্তার।
জাতীয় গণমুক্তি ইউনিয়ন
জাতীয় গণমুক্তি ইউনিয়ন ১৯৭৩ সালে প্রতিষ্ঠিত বাংলাদেশি রাজনৈতিক দল। তেভাগা আন্দোলনের অন্যতম প্রধান নেতা হাজি মুহাম্মদ দানেশ এর প্রতিষ্ঠাতা। ১৯৭৫ সালে অন্যান্য সব রাজনৈতিক দল নিষিদ্ধ হওয়ার পর দলকে বাংলাদেশ কৃষক শ্রমিক আওয়ামী লীগের সাথে যুক্ত করা হয়। ১৯৮০ সালে দানেশ দলকে পুনরায় গঠন করেন। পরে গণতান্ত্রিক পার্টি গঠনের জন্য ইউনিয়ন বিলুপ্ত করা হয়।